RSP พุ่งกระฉูด13% นิวไฮรอบ 10 เดือน โบรกฯเชียร์ซื้อกำไรปีนี้ โตทะลัก-เป้า 2.50 บ.
RSP พุ่งกระฉูด13% นิวไฮรอบ 10 เดือน โบรกฯเชียร์ซื้อกำไรปีนี้ โตทะลัก-เป้า 2.50 บ.
14 ม.ค. 2564

ผู้สื่อข่าวรายว่า บริษัท ริช สปอร์ต จำกัด (มหาชน) หรือ RSP ณ เวลา 11.15 น. อยู่ที่ระดับ 2.12 บาท บวก 0.24 บาท หรือ 12.77% ด้วยมูลค่าซื้อขาย 8.69 ล้านบาท ราคาหุ้นวิ่งแรงในรอบ 10 เดือน โดยเทียบตั้งแต่หุ้นยืนที่ระดับ2.14 บาท เมื่อวันที่ 26 ก.พ.63

บล.จีเอ็มโอ-แซด คอม  ระบุว่า คาดว่าผลการดำเนินงานของบริษัทจะเติบโตได้อย่างต่อเนื่องในช่วงไตรมาส 4/2563 จาก 1) มาตรการกระตุ้นการบริโภคของภาครัฐ ช้อปดีมีคืน 2) การบันทึกกำไรจากเงินลงทุนซึ่งเป็นไปตามแนวโน้มตลาดทุนที่ปรับตัวดีขึ้น และ 3) การรุกขายสินค้าในช่องทาง Online มากขึ้น ขณะที่การเติบโตในปี 2021 มาจาก 1) ฐานรายได้ที่ต่ำในปี 20 2) การเพิ่มจำนวนร้าน Havaianas ในปีหน้า 10 แห่งจากปัจจุบันที่มี 29 แห่ง และ 3) ยอดขายจากนักท่องเที่ยวต่างชาติหลังเปิดประเทศในปีหน้า
โดยเราคาดว่ากำไรสุทธิในไตรมาส 4/2563 ที่ 20 ลบ. โต 496% เทียบไตรมาสก่อนหน้า และโต 8% เทียบช่วงเดียวกีนของปีก่อน ส่งผลให้ปี 20 มีผลขาดทุนสุทธิ 3 ลบ. (ในงวด 9M20 มีผลขาดทุนสุทธิราว 23 ลบ. ซึ่งเกิดจากผลขาดทุนจากเงินลงทุนราว 37 ลบ.) ขณะที่คาดว่าปี 2564 จะมีกำไรสุทธิที่ 125 ลบ. โต 4,747% เทียบช่วงเดียวกันของปีก่อน
(Note:ไม่ได้ตัดรายการกำไร/ขาดทุนจากเงินลงทุนออกจากกำไรปกติเนื่องจากเป็นรายการที่เกิดเป็นประจำอยู่แล้ว แต่ในปี 20 เกิดความผันผวนมากทำให้ผลการดำเนินงานของบริษัทได้รับผลกระทบรุนแรง)
แนะนำ ซื้อ RSP ราคาเหมาะสมปี 21 ที่ 2.50 บาท (อิงค่าเฉลี่ย PE ย้อนหลังตั้งแต่เข้าตลาด -0.5S.D. ที่ 14.8 เท่า โดยเรามองว่าธุรกิจที่เป็นกลุ่มสินค้าแฟชั่นจะกลับมาเติบโตเด่นหลังมีการเปิดประเทศ นอกจากนี้บริษัทยังมีฐานะการเงินแข็งแกร่งเนื่องจากไม่มีหนี้เงินกู้ยืม รวมทั้งมูลค่าเงินสด+เงินลงทุนระยะสั้นมีมากถึง 1,160 ลบ. หรือคิดเป็น 1.51 บาท/ต่อหุ้น ขณะที่ราคาปัจจุบันอยู่ที่ 1.63 บาท เราจึงมองว่ามีความปลอดภัย และน่าสนใจในการลงทุน